अंगूठाकारदेवनारायण द्विवेदी का वृद्धावस्था का एक छायाचित्र
पंडित देवनारायण द्विवेदी  (जन्म: 1892  निधन: 1989) हिंदी भाषा के एक प्रतिष्ठित साहित्यकार, स्वतंत्रता संग्राम सेनानी एवं कोश-निर्माण के अग्रदूत थे। वे हिंदी के उन गिने-चुने साहित्यकारों में से एक थे जिन्होंने लेखन, संपादन एवं प्रकाशन  इन सभी क्षेत्रों में उल्लेखनीय योगदान दिया। 

वे अखिल भारतीय हिन्दी प्रकाशक संघ के संस्थापक अध्यक्ष रहे तथा दो बार लगातार सर्वसम्मति से इस पद पर पुनर्निर्वाचित हुए। प्रकाशक संघ के अध्यक्ष रहते हुए वे तत्कालीन प्रधानमंत्री जवाहरलाल नेहरूज  के समक्ष एक शिष्टमंडल लेकर गये तथा उनसे अनुरोध किया कि पुस्तकों पर टेण्डर प्रणाली खत्म हो। इस शिष्टमंडल में सुमित्रानंदन पंत, वाचस्पति पाठक, रामचन्द्र टंडन, बनारसी प्रसाद चतुर्वेदी आदि प्रमुख लोग थे। नेहरूजी पर द्विवेदीजी की बातों का बड़ा प्रभाव पड़ा और उन्होंने शिक्षा विभाग को प्रतिवेदन संस्तुत करके भेज दिया। 

 जीवन परिचय 

पंडित देवनारायण द्विवेदी का जन्म 1892 ईस्वी में उत्तर प्रदेश के मिर्जापुर जनपद के भंइसा ग्राम में भाद्रपद शुक्ल दशमी के दिन हुआ था। उनके पिता पंडित रामप्रसाद द्विवेदी संस्कृत के विद्वान थे तथा आजीविका हेतु कृषि करते थे। बाल्यकाल में ही उन्होंने अध्ययन के प्रति अत्यंत लगन दिखायी। द्विवेदी जी ने प्रारंभिक शिक्षा वाराणसी के हरिश्चन्द्र महाविद्यालय से प्राप्त की, परंतु आर्थिक संसाधनों के अभाववश औपचारिक शिक्षा अधिक दूर तक न जा सकी। फिर भी आत्मचिंतन, स्वाध्याय एवं राष्ट्रप्रेम ने उन्हें एक बहुआयामी और तेजस्वी व्यक्तित्व में रूपांतरित कर दिया।

अखिल भारतीय हिंदी प्रकाशन संघ द्वारा 30 अप्रैल 1988 को आयोजित एक सम्मान समारोह में पंडित देवनारायण द्विवेदी को सम्मानित किया गया था। यह समाचार स्वतंत्र भारत (वाराणसी संस्करण) में 15 सितंबर 1988 को प्रकाशित हुआ था।
 स्वतंत्रता संग्राम और प्रकाशन गतिविधियाँ 
राष्ट्रीय चेतना से प्रेरित होकर उन्होंने 1918 में कोलकाता में भारतीय पुस्तक एजेन्सी की स्थापना की, जिसने हिंदी साहित्य के प्रसार में ऐतिहासिक भूमिका निभाई। उस समय नारायण बाबू लेन हिंदी प्रकाशन का केंद्र बन गया, जहाँ 'भारतीय साहित्य परिषद' और 'हिंदी साहित्य परिषद' जैसी संस्थाओं की नींव पड़ी। पंडित जी इन संस्थाओं के संस्थापक और प्रेरणास्रोत रहे।
अंगूठाकारवर्ष 1988 में काशी नरेश द्वारा पंडित देवनारायण द्विवेदी को सम्मानित करते हुए।
उन्होंने मौलाना अबुल कलाम आज़ाद, चितरंजन दास, अम्बिका प्रसाद वाजपेयी जैसे स्वतंत्रता सेनानियों के साथ कार्य किया और जेल भी गए। राष्ट्रसेवा उनकी लेखनी और जीवन दोनों का मूल स्वर था। सन् 1921 में असहयोग आंदोलन के समय उन्होंने दो पैसे के प्रचार-पत्र प्रकाशित किए, जिनकी प्रतियाँ लाखों की संख्या में वितरित हुईं।  

 राष्ट्रसेवा और नेतृत्व 
1930-31 के सत्याग्रह के दौरान मतवाला के संपादकों की गिरफ्तारी के पश्चात वे मिर्जापुर जिला कांग्रेस के चौथे डिक्टेटर नियुक्त किए गए। 1936 में मिर्जापुर में आयोजित प्रांतीय कांग्रेस सम्मेलन के स्वागत मंत्री के रूप में उन्होंने कुशल नेतृत्व प्रदान किया।

 साहित्यिक योगदान 

 उपन्यास 
एक तरफ देश की आजादी के लिए द्विवेदीजी अपना कर्तव्य निभा रहे थे दूसरी ओर सामाजिक जागरण व पुनर्निर्माण के लिए। साथ ही साहित्य के क्षेत्र में भी सक्रिय थे, उनके चार उपन्यास आ चुके थे।:

 कर्तव्याघात विक्रम संवत २०२०(1963-64), बनारस ज्ञानमंडल लिमिटेड
 प्रणय  ( भार्गव पुस्तकालय गायघाट से सन 1935) एवं (सन 1929 में साहित्य आश्रम भंइसा)
 पश्चाताप वाणी विहार प्रकाशन
 दहेज (प्रथम प्रकाशन: 1940; पुनः प्रकाशित 1982, प्रभात प्रकाशन)
द्विवेदीजी का प्रणय उपन्यास भार्गव पुस्तकालय गायघाट से सन 1935 में छपा तथा इसी प्रकाशन की मासिक पत्रिका कमला में इसके कुछ अंश धारावाहिक रूप से छपे, परन्तु इस उपन्यास को सन 1929 में साहित्य आश्रम भंइसा से स्वयं प्रकाशित कर चुके थे। भार्गव पुस्तकालय ने रावर्ट ब्लैक सीरिज के लगभग सौ जासूसी उपन्यासों के उनके द्वारा किये गये अनुवाद भी छापे। इनमें से कुछ उपन्यास अब भी नागरी प्रचारिणी सभा के पुस्तकालय में सुरक्षित हैं।

1926 में फरवरी के माधुरी पत्रिका के अंक में कर्तव्याघात उपन्यास की सराहना लिखते हुए प्रेमचन्दजी ने यहां तक लिखा कि

"हिन्दी में इतना अच्छा उपन्यास अब तक हमारी नजरों से नहीं गुजरा था। कहानी इतनी सुन्दर है, लेखक की शैली इतनी प्यारी है, चरित्रों का प्रदर्शन इतना मनोहर है कि पाठक मानो भावों के उद्यान में विचर रहा है। कहीं मानमय पितृभक्ति है, तो कहीं दीपशिखा की भांति हृदय में जलनेवाला पु़त्र प्रेम! चित्रकला का चित्र तो हिन्दी संसार में एक अनूठी वस्तु है।हम पाठकों से अनुरोध करते हैं कि इस करुणकथा को अवश्य पढ़ें। ऐसे उपन्यास उन्होंने कम पढ़े होंगे।" 

दहेज  उपन्यास लिखने का आग्रह काशी पुस्तक भंडार के मालिक सूर्यबली सिंह ने पहले प्रेमचन्दजी से ही किया था, दहेज उपन्यास लिखने का आग्रह काशी पुस्तक भंडार के मालिक सूर्यबली सिंह ने पहले प्रेमचंद जी से किया था, परन्तु अस्वस्थता की वजह से उनके न लिख पाने के कारण यह दायित्व द्विवेदीजी को सौंपा गया। सन 1940 में उपन्यास प्रकाशित होने के एक वर्ष के भीतर तीन संस्करण छपे।

दहेज उपन्यास में नारी उत्पीड़न और सामाजिक कुरीतियों की गहन समीक्षा की गई है। इस पुस्तक के 36 से अधिक संस्करण प्रकाशित हो चुके हैं।

 टीकाएँ और अनुवाद 
उन्होंने रवींद्रनाथ ठाकुर की गोरा, शरदचंद्र चट्टोपाध्याय के उपन्यासों और महर्षि अरविंद की रचनाओं का अनुवाद किया।  रवींद्रनाथ ठाकुर की गीतांजलि का पद्यानुवाद भी उन्हीं के द्वारा किया गया। 

अन्य उल्लेखनीय अनुवाद हैं:

 महर्षि अरविंद की धर्म और जातीयता (हिन्दी साहित्य मंदिर, 1923) 
 हमारी स्वतंत्रता कैसी हो (काशी पुस्तक भंडार,1934) 
 क्या भारत सभ्य है (काशी पुस्तक भंडार,1934) 
 घाघ और भड्डरी की कहावतें (संकलन) 
 रामचरितमानस (व्याख्या सहित)
 विनयपत्रिका  लेखक : तुलसी दास; टीका : देव नारायण द्विवेदी; संस्करण संख्या : 002  प्रकाशक : ज्ञान मंडल, वाराणसी; मूल : बनारस, भारत  भाषा : हिंदी
 कवितावली
 दोहावली
 हनुमान बाहुक की टीकाएँ
 हमारा आहार (प्रो.मीनू मसानी द्वारा लिखित अंग्रेजी पुस्तक का अनुवाद)

अनुवादों एवं अपने लेखों के माध्यम से वे हिन्दी साहित्य की श्रीवृद्धि में लगे रहे। उन्होंने गीतांजलि का पद्यानुवाद भी किया जो समालोचकों द्वारा पर्याप्त सराहा गया।

 उल्लेखनीय कृतियाँ 
उनकी उल्लेखनीय कृतियाँ हैं:

 गीता की भूमिका 
 अरविंद मंदिर में 
 घाघ और भड्डरी की कहावतें (संकलन) 
 ब्रह्मचर्य का महत्त्व
 संतान विज्ञान 
 ब्रह्मचर्य का महत्व
 तरुण भारत 
 देश की बात   

 संस्मरण साहित्य   
उनकी अन्तिम कृति स्मृति के पारिजात (सन् 1988) है, जिसे मृत्यु से एक वर्ष पूर्व आंखों से दिखायी न पड़ने के कारण उन्होंने दूसरे से बोल कर लिखवायी।  श्री हनुमान साहित्यानुसंधान संस्थान, कलकत्ता से (सन् 1988 में) 

 संपादन और प्रकाशन 
वे 1942 में काशी समाचार पत्र के संपादक रहे। 

इसके अतिरिक्त वे जीवन के अंतिम वर्षों तक ज्ञानमंडल लिमिटेड, वाराणसी में प्रकाशन विभाग के अध्यक्ष रहे।  डॉ. सम्पूर्णानन्दजी के ज्ञानमंडल लि. का प्रकाशन दायित्व सँभालने के अनुरोध को वे टाल नहीं सकते थे और निरंतर 75 वर्ष की आयु तक उन्होंने इस दायित्व को बखूबी निभाया।  इनके नेतृत्व में निम्नलिखित महत्वपूर्ण कोशों का निर्माण हुआ:

 वृहद हिन्दी कोश  
 ज्ञान शब्दकोश  
 वृहद अंग्रेज़ी-हिन्दी कोश  
 पर्यायवाची कोश
 भाषा विज्ञान कोश

 व्यक्तिगत जीवन और दर्शन 
वे जीवनभर खादी पहनते थे, खड़ाऊं पहनते थे। वे सच्चे अर्थों में महात्मा गांधी के अनुयायी थे  न केवल विचारों में, बल्कि जीवनशैली में भी।

 देश की बात  : ब्रिटिश हुकूमत से टकराती एक निषिद्ध वाणी और अभिव्यक्ति की स्वतंत्रता का संघर्ष 

पंडित देवनारायण द्विवेदी की महत्त्वपूर्ण कृति देश की बात  सर्वप्रथम 1923 ई.(विक्रम संवत् 1980) में मिर्जापुर से प्रकाशित हुई। इसका दूसरा संस्करण 1929 (विक्रम संवत् 1986) में पुनः मिर्जापुर से ही आया, जबकि तीसरा संस्करण 1932 में कोलकाता से प्रकाशित हुआ। यह वही समय था जब ब्रिटिश औपनिवेशिक शासन अपनी आलोचना को लेकर अत्यंत संवेदनशील और दमनकारी था। फलस्वरूप, देश की बात पर प्रतिबंध लगा दिया गया। यह घटना उस परंपरा से जुड़ती है जिसमें राष्ट्रवादी विचारों से ओतप्रोत साहित्य को ब्रिटिश सत्ता असहिष्णुता की दृष्टि से देखती थी। इससे पहले सखाराम गणेश देउस्कर की बांग्ला कृति देशेर कथा को भी इसी कारण प्रतिबंधित किया गया था।

कलकत्ता में ही उन्होंने 'देश की बात' व 'किसान सुख साधनं' पुस्तकें लिखीं, जिस पर अंग्रेजों ने प्रतिबन्ध लगाते हुए 124-ए राजद्रोह के अन्तर्गत जब्त कर लिया। 'देश की बात' की भूमिका पं० जवाहरलाल नेहरू ने लिखी है। इस पुस्तक को 1923 ई० में देशबन्धु सी०आर० दास की अध्यक्षता में हुए कांग्रेस अधिवेशन के समय प्रकाशित किया गया था। 'किसान सुख साधनं' भी अंग्रेजों की आँखों की किरकिरी थी। 'देश की बात' के कई संस्करण प्रकाशित हुए। यद्यपि इसका आधार बांग्ला की 'देशेरकथा' थी, लेकिन यह पूर्णतः मौलिक थी। इस पुस्तक में अंग्रेजों की लूट-खसोट की प्रवृत्ति का खुलासा किया गया(पृष्ठ संख्या ६१, बनारस के यशस्वी पत्रकार)

देवनारायण द्विवेदी की देश की बात को प्रायः देउस्कर की देशेर कथा कृति का हिंदी रूपांतरण समझा गया। किंतु इस भ्रांति का खंडन स्वयं वरिष्ठ आलोचक प्रो. मैनेजर पांडेय ने किया है। उन्होंने कर्मवीर में प्रकाशित एक समीक्षक को उद्धृत करते हुए लिखा हैपहले तो मुझे यह जान पड़ा कि यह पुस्तक देउस्कर जी की पुस्तक का ही अनुवाद या भावानुवाद है, किंतु मेरी धारणा निर्मूल ठहरी। देश की बात जिस ढंग से लिखी गई है, उसे देखकर नि:संकोच कहना पड़ता है कि लेखक को इसमें काफी सफलता मिली है। (देश की बात, पृ. 5)इस भ्रम का एक प्रमुख कारण स्वयं लेखक की भूमिका में निहित है, जहाँ द्विवेदी जी अत्यंत विनम्रता से स्वीकार करते हैंयह पुस्तक मेरी कृति नहीं, वास्तव में यह स्वर्गीय पं. सखाराम गणेश देउस्कर महोदय की कृति हैक्योंकि उन्हीं महानुभाव की मन-मुग्ध-करी-गुंथम-चातुरी की अविकल नकल करने का मैंने दुस्साहस किया है। यदि पाठकगण इसे पसंद करेंगे, तो मैं इसका द्वितीय खंड निकालकर माला को दो लड़ी बनाने का शीघ्र प्रयत्न करूंगा। (देश की बात, पृ. 13)यह आत्मविनम्रता तुलसीदास और गांधीजी की उस परंपरा की याद दिलाती है, जहाँ अपनी मौलिक रचना को भी सार्वजनिक विनय और ऋणस्वीकार के साथ प्रस्तुत किया जाता है। वहीं, यह भी संभव है कि द्विवेदी जी ने देउस्कर की लोकप्रियता का सहारा लेकर देश की बात को जन-जन तक पहुँचाने की एक रणनीति अपनाई हो।

प्रभा पत्रिका के 1923 के एक अंक में प्रकाशित समालोचना में इस ग्रंथ को हिंदी का उपकार कहा गया है, और समीक्षक का मत था किदेवनारायण द्विवेदी ने यह पुस्तक लिखकर हिंदी का बड़ा उपकार किया है। इस पुस्तक को आपने बिल्कुल स्वतंत्र रूप से लिखा है। फिर भी वह अपने को लेखक न लिखकर संपादक लिखते हैं हमारी समझ से द्विवेदी जी इस पुस्तक के संपादक नहीं, लेखक हैं। (देश की बात, पृ. 5)इस प्रकार, देश की बात न केवल अपने विचारों की धार से औपनिवेशिक सत्ता से टकराती है, बल्कि यह कृति उस सांस्कृतिक विमर्श की प्रतीक भी है जिसमें लेखक की भूमिका, कृतित्व की मौलिकता और वैचारिक प्रतिबद्धता तीनों का विश्लेषण आवश्यक हो जाता है।
 निधन 
पंडित देवनारायण द्विवेदी का निधन 1989 ईस्वी में हुआ। उनके निधन के पश्चात हिंदी साहित्य ने एक ऐसे युग निर्माता को खो दिया जिसने अपनी लेखनी और कर्मठता से समाज और भाषा दोनों को दिशा दी।

 विरासत 
पंडित जी की रचनाएँ आज भी समाज के विचारशील वर्ग में पढ़ी और सराही जाती हैं। वे केवल साहित्यकार ही नहीं, अपितु एक विचारक, एवं राष्ट्रभक्त के रूप में सदैव स्मरणीय रहेंगे।

 इन्हें भी देखें 

 हिन्दी साहित्य
 भारतीय स्वतंत्रता संग्राम

 संदर्भ